**Umsögn transteymis BUGL um**

**Frumvarp til laga um kynrænt sjálfræði**

**Inngangur**

Á göngudeild BUGL hefur transgender einstaklingum verið sinnt um árabil. Framan af voru þetta örfáar tilvísanir á ári, en frá árinu 2015 hefur þeim farið ört fjölgandi. Árið 2017 var ákveðið að stofna sér transteymi, þar sem ljóst var orðið að nauðsynlegt væri að ákveðnir starfsmenn með til þess bæra þekkingu og þjálfun myndu halda utan um þennan hóp. Það sama ár voru 13 nýkomur í teymið, og 2018 voru þær 21.

Teymið er í dag skipað Rögnu Kristmundsdóttur geðhjúkrunarfræðingi, sem er teymisstjóri (60%), Ásdísi Eyþórsdóttur sálfræðingi (u.þ.b. 80%), Önnu Sigríði Pálsdóttur lækni í sérnámi í barna og unglingageðlækningum með áhryrslu á kynáttunarvanda(20%), Andreu Baldursdóttur félagsráðgjafa (10%), og Sigríði Tryggvadóttur læknaritara (u.þ.b. 20%). Teymið samanstendur því aðeins af 1,7 stöðugildi fagfólks í geðheilbrigðismálum, og vantar þar töluvert upp á til að hægt sé að veita þessum hópi bestu mögulegu þjónustu.

Teymið er í nánu samstarfi við sérfræðinga í innkirtlalækningum barna, auk þess að funda reglulega með transteymi geðsviðs LSH.

**Athugasemdir:**

4.gr. Við förum fram á nánari útlistun á kunnáttu og reynslu barnalæknis og barnasálfræðings sem sæti eiga í nefndinni, þar sem alls ekki er gefið að aðilar sem tilheyra þessum starfsstéttum hafi hana til að bera. Einnig mættu þetta vera aðrir fagaðilar, það sem máli skiptir er að viðkomandi hafi þekkingu á geðheilbrigði barna og unglinga og málefnum transgender einstaklinga.

6.gr. Við leggjum til að eftirfarandi verði bætt aftan við lið d: “Í samræmi við aldur og þroska.”

10.gr. Við teljum ekki æskilegt að börn yngri en 16 ára geti breytt kynskráningu án þess að undantekningalaust sé leitað umsagnar sérfræðinga á þessu sviði, og að umsækjendur séu í þjónustu hjá transteymi BUGL.

13.gr. Við teljum ekki forsvaranlegt að skurðaðgerðir til að breyta kyneinkennum einstaklinga undir 18 ára aldri verði heimilar, nema það sé nauðsynlegt til að tryggja eðlilega líkamsstarfsemi. Á það við hvort sem um er að ræða intersex eða trans einstaklinga. Nauðsynlegt er að einstaklingar taki út ákveðinn þroska áður en þeir geta fyllilega skilið afleiðingar slíkra ákvarðana, auk þess sem t.d. er algengt að börn sem upplifa ósamræmi milli líkamlegs kyns og kynvitundar fyrir kynþroska geri það ekki síðar meir.

Ákvörðun varðandi lyfjagjöf til að seinka kynþroska þarf að vera gríðarlega vel ígrunduð, þar sem slík meðferð er ekki áhættulaus, auk þess sem vitað er að ekki má beita henni lengur en í 2-3 ár, m.a. vegna áhrifa á beinþroska.

15.gr.:

-Forstjóri Landspítalans hefur ekki endilega faglegar forsendur til að tilnefna meðlimi transteymis BUGL, auk þess sem mönnun deildarinnar hverju sinni stýrir því hverjir geta tekið að sér að vinna í teyminu. Eðlilegra er að það séu stjórnendur deildarinnar, sem þekkja starfsfólkið og fagið, sem velja starfsfólk teymisins.

-Við gerum athugasemd við að ekki sé minnst á hjúkrunarfræðinga þegar tiltekið er hvaða fagstéttir skuli vera í teyminu. Núverandi teymisstjóri og hennar forveri eru báðar hjúkrunarfræðingar, og það hefur gengið vel. Við teljum að frekar mætti tala um að teymið eigi að vera þverfaglegt og mannað starfsfólki með menntun og reynslu á þessu tiltekna sviði. Óskum einnig eftir að skýrt verði hvert hlutverk kynjafræðings ætti að vera í teyminu, þar sem sú stétt hefur ekki unnið á BUGL áður og er ekki heilbrigðisstétt

-Teymið hefur ávallt og mun áfram vinna í samræmi við alþjóðlegar verklagsreglur WPATH, sem unnar eru í samráði við transfólk. Vandséð er hverju lögbundið samráð við hagsmunasamtök transfólks á Íslandi myndi bæta við.

Að öðru leyti eru meðlimir transteymis BUGL sammála umsögn transteymis geðsviðs. Ef frekari upplýsinga eða umsagnar er óskað má hafa samband við teymisstjóra á ragnakri@landspitali.is

Virðingarfyllst,

Ragna Kristmundsdóttir geðhjúkrunarfræðingur

Ásdís Eyþórsdóttir sálfræðingur

Anna Sigríður Pálsdóttir læknir

Andrea Baldursdóttir félagsráðgjafi